Helse- og omsorgsdepartementet sender med dette på høring forslag til nødvendige lovendringer for gjennomføring av protokollen mot ulovlig handel med tobakksvarer og direktiv 2014/40/EU art. 15 og 16 om sporingssystem og sikkerhetsmerking.

De viktigste forslagene i høringsnotatet er innføring av en bevillingsordning for import og eksport av tobakksvarer, og et system for sporing av tobakksvarer fra produksjon til salg, samt krav om sikkerhetsmerke på produktene. Det foreslås i tillegg særskilte krav til bokføring av transaksjoner og krav til kundekontroll for aktørene i omsetningskjeden. Departementet ber videre om innspill på om produksjon av tobakk i Norge bør forbys eller underlegges en bevillingsordning.

Høringsfristen er 6 uker. Den korte fristen er begrunnet i et ønske om å ratifisere protokollen tidsnok til det første partsmøtet til protokollen i oktober 2018. Deltagelse på partsmøtet er viktig for å sikre Norges bidrag i det videre internasjonale arbeidet mot ulovlig handel.

Ratifikasjon av protokollen kan ikke gjennomføres før de nødvendige lovendringer er vedtatt. Lovhjemlene i høringsnotatet er overordnede og skal sikre rammene for det videre arbeidet. Departementet vurderer at de berørte aktørene i bransjen allerede er godt kjent med det internasjonale regelverket som nå foreslås gjennomført i norsk rett. Det nærmere innholdet i forpliktelsene vil fremgå av forskrift, og departementet tar sikte på å sende forslag til forskriftsbestemmelser på alminnelig tre måneders høring neste år.

Høringsuttalelser kan avgis digitalt på denne isden. Høringsinstanser kan registrere seg, mellomlagre en uttalelse og laste opp vedlegg.
Høringsinstansene kan også sende inn høringssvar uten å registrere seg. Alle kan avgi høringsuttalelse. Alle uttalelser er offentlige etter offentleglova og blir publisert, med mindre høringssvaret inneholder taushetsbelagt informasjon.

Høringsinstansene bes vurdere om saken bør sendes til underliggende etater eller virksomheter, tilknyttede virksomheter, medlemmer e.l.

Høringsfristen er 22. november 2017.

Med hilsen

Lilly Sofie Ottesen (e.f.)
avdelingsdirektør

                                                                                   Cecilie Paust-Andersen
                                                                                    seniorrådgiver